SKRIFTLIG FORESPØRGSEL E-4062/00

af Patricia McKenna (Verts/ALE) til Kommissionen

(9. januar 2001)

Om: Falun Gong

Falun Dafa, eller Falun Gong, er, ligesom Taichi eller Yoga, en åndelig disciplin baseret på meditation, som gavner folks fysiske og psykiske helbred. Falun Dafa-tilhængere i Kina er i vid udstrækning blevet forfulgt.

Mange Falun Dafa-tilhængere blev den 1. oktober 2000 arresteret på Tiananmen Plads, da de på Kinas nationaldag fredeligt protesterede mod undertrykkelsen af deres bevægelse. Falun Dafa-tilhængere er blevet tortureret, fængslet og dræbt blot for at have udøvet denne meget fredelige fritidsbeskæftigelse. En 42-årig kvinde blev pryglet ihjel, mens hun i oktober 1999 var tilbageholdt af politiet i Shangdong-provinsen. Hun er en af de 48 personer, der er død som følge af prygl og tortur, fordi de udøver Falun Dafa. Falun Dafa har tusinder af tilhængere over hele verden.

1. Mener Kommissionen ikke, eftersom den går ind for Kinas indtræden i Verdenshandelsorganisationen, om end under forbehold af menneskerettighedsklausulen, at denne udbredte forfølgelse er en alvorlig hindring for en eventuel yderligere normalisering af forbindelserne med Folkerepublikken Kina?

2. Kommissionen bedes angive, hvilke foranstaltninger den har truffet, eller har til hensigt at træffe, for at sætte en stopper for denne oplagte overtrædelse af internationale menneskerettighedskonventioner.

Svar afgivet på Kommissionens vegne af Christopher Patten

(9. februar 2001)

Kommissionen har forpligtet sig til at styrke respekten for menneskerettighederne overalt i verden. Disse udgør et centralt spørgsmål i Den Europæiske Unions forbindelser til tredjelande, og derfor følger Kommissionen nøje menneskerettighedssituationen i Kina.

I 1996 blev der indledt en bilateral dialog mellem Unionen og Kina om menneskerettighederne, og inden for rammerne heraf har Unionen regelmæssigt rejst en række problematiske sager, og det vil den fortsat gøre. Blandt disse sager er også de, der vedrører udøvere af Falun Dafa. Dette spørgsmål blev bl.a. rejst under den sidste samtalerunde den 29. september 2000 i Beijing i forbindelse med denne dialog. Unionen lægger megen vægt på denne menneskerettighedsdialog, som løbende tages op til vurdering, og som er centreret om at få omsat politiske forpligtelser til konkrete tiltag med henblik på at bidrage til en effektiv og fuldstændig gennemførelse af menneskerettighederne for alle personer under kinesisk domsmyndighed.

Endvidere har Unionen ved adskillige lejligheder rettet formelle henvendelser med det formål at give udtryk for sin bekymring over rapporter om tortur og dårlig behandling af arresterede tilhængere af Falun Dafa-bevægelsen og over de hårde domme, der er afsagt over medlemmerne af denne bevægelse. Kommissionen har indtrængende opfordret Kina til at tage de hårde domme, der er afsagt over udøvere af Falun Dafa, op til fornyet overvejelse, og den har bl.a. anmodet Kina om at sørge for, at sikringen af en fair retslig behandling, herunder en rimelig advokatbistand, respekteres fuldt ud for alle enkeltpersoners vedkommende.

Kommissionen har gentagne gange opfordret Kina til snart og uden forbehold at ratificere de to FN-konventioner om henholdsvis økonomiske, sociale og kulturelle rettigheder og civile og politiske rettigheder, som Kina undertegnede i 1997 og 1998. Disse to konventioner, der indeholder bestemmelser om ytringsfrihed og ret til en rimelig retslig behandling, udgør fortsat hjørnestenene for en styrkelse af de individuelle rettigheder i Kina, og Kommissionen opfordrer kraftigt Kina til allerede inden ratificeringen at efterleve ånden i disse konventioner.

Kommissionen er overbevist om, at Kinas forestående optagelse i Verdenshandelsorganisationen (WTO) vil bidrage til at fremskynde reformbestræbelserne, der også vil kunne styrke de retsstatslige principper i Kina. WTO søger at værne om grundlæggende principper såsom gennemsigtighed, forbud mod forskelsbehandling, effektiv forvaltning og uafhængig kontrol med domstolenes virksomhed. Nye og forbedrede strukturer, der er fast forankrede i disse principper, vil sikkert kunne bidrage til at udvikle Kinas økonomiske, retslige og sociale system.